
# Рөстәм Зарипов: Кеше беркайчан да ялгыз түгел, Күләгәсе һәрчак үзе белән...

Әллә ниләр өйрәтәләр, син түз, мин түз, Сабыр савытлары тулмасын...

* * *

Күз атышып йөрдек озак.

Көне җитте. Кочаклаштык.

... Якыннанрак танышкач,

Тыныч кына ераклаштык....

* * *

Әллә ниләр өйрәтәләр, син түз, мин түз,

Сабыр савытлары тулмасын...

Дөрес, күпне белү әйбәт... Әмма ләкин

Берсен дә эшлисе булмасын!

* * *

Өйрәтелгән этләр озак ашый,

Тәмен тоеп, ягъни сузыбрак;

Өйләнгән ир-атлар озаграк яши,

Өйләнмәгәннәре – кызыграк....


**ТӨП ЫСУЛ**

Беләсеңме, белмисеңме

Саныйсың, барлыйсың,

Башкаларга аңлатканда,

Үзең дә аңлыйсың...

**НИШЛӘРГӘ?**

Күз чыгыла кояш яктыртканда,

Кояш баткач, янә рәтләп күрми.

Аякны чылатсаң – тамак шешә,

Тамакны чылатсаң – аяк йөрми...


**ХӘЗИНӘ**


Башыңда җил уйный, шуңа уйлары саф,

Бер дә төшми усал телләрдән,

Ул бит күпләр өчен зур хәзинә,

Баш ваталар кайда күмәргә...


**ДИАЛОГЛАР**

* * *

*(Мәчеттән кайтып барышлый)*

– Әллә кайчангы гөнаһлар борчый,

Алар искә төшә, торып-торып;

– Яңа гөнаһлар кыл, агай-эне,

Алар искеләрен оныттырыр....

* * *

*(Кадрлар бүлегендә) *

– Ник сөйрәлүчене күтәрәсез,

Канатлыны читкә этәрәсез?

– Чөнки бу очракта ялгыш китми,

Шуышучы башка кәкәй итми.

* * *

*(Туктатып, аңлашу)*

– Нишләп карашыңнан сагыш саркый?

Ник йөрисең болай күбенеп?

– Кара көнгә, дип күп акча җыйдым,

Инде көтәм шуны өзелеп.

* * *

*(Ихлас киңәш)*

– Кайсына өйләним икән, әни,

Берсе шактый тулы тәнле, берсе арык.

– Тазасын ал, кыш көне җылытыр,

Җәен күләгәләр, булма сарык!


**ТҮРӘ СУКРАНУЫ**

Акча түләми һава сулыйсыз,

Тискәре уйларны куймыйсыз.

Бушлай укыйсыз, дәваланасыз,

Бушлай эшләгәнгә дулыйсыз...

* * *

Аз түләүле авыр эшкә

Бик ансат урнашу;

Күп түләүле «кәттә»сендә

Төп максат – урлашу...

* * *

Югары урынны яулаучылар

Нинди генә түбәнлеккә бармый

Максатлары – кесә калынайту,

Армый-талмый...

* * *

Уңышлы түрәләр бар да бериш,

Сине акыллыга санап эшне йөкли.

Шыр тилегә санап түли хезмәт хакын,

Анысын да күп, ди....

**БЮРОКРАТ**

Кирәк чакта тилегә салыша,

Күрә торып «күрми»,

Ишетмәгән – белми,

Кызык була – көлми...


Ярты сүздән барсын да аңыша,

Әмер бирсә түрә:

Кызык түгел – көлә,

Сүздән гөлләр үрә....

* * *

Кеше суламыйча яши алмый,

Һәм бу һәркем өчен ачык ласа;

Ә һава турында онытабыз,

Кемдер вакыт-вакыт сасытмаса....

* * *

Карьераны ясый уртакуллар –

Тормыш моны мең кат кабатлады...

Талантлыга өскә үрмәләргә

Гел комачау итә канатлары...


**ИХ, ЯШЬ ЧАКЛАР, ЯШЬ ЧАКЛАР...**

Ахмаклыклар эшләр өчен

Дәрт кирәк, дәрман кирәк.

Гомер уза, күлмәк туза,

Ахмакланыла сирәк...


**ДУСЛАР**

Сораштыра калсаң

Бар да шыттыралар,

Балта сораганга

Шөшле тоттыралар,

Берни сорамасаң,

Көеңне көйлиләр,

Берни сорашмасаң,

Дөресен сөйлиләр.

**КИҢӘШЛЕ ЭШ ТАРКАЛМАС**

*Гамил Афзалның «Мәүҗидәттәй»е дулкынында*


Гайшә түти, кызым, ди-ди

Чүгә-чүгә бии,

Гаиләсе нык булсын, дип,

Колагына төйи:


– Кызым, ирең соңлап кайтса,

Ал кулыңа уклау,

Дөрес юлга тиз бастыра

Уклау белән тукмау...


Әгәр үзең тоткарлансаң,

Авыз ачып торма,

Хатын-кыз – баш, ир-ат – муен

Бүгенгесе чорда...


Гайшә түти киленен дә

Кызыдай үз күрә,

Иреннәрен бөрә-бөрә

Дөрес киңәш бирә:


– Килен, ирең соңлап кайтса,

Чыраеңны сытма,

Кайда йөрдең, – дип тәфтишләп

Ялганын да тотма...


Күрәчәк гүргә кертә, дип

Борчылып та йөрмә,

Ара төзек калсын, дисәң,

Күп нәрсәне күрмә...


**КЕШЕ**

Кеше беркайчан да ялгыз түгел,

Күләгәсе һәрчак үзе белән;

Бик куәтле канат куя яки

Егып сала сыңар сүзе белән...


**УРТАК ДУЛКЫН**

Көне буе бер сүз сөйләшмичә,

Җитәкләшеп йөрү рәхәт бигрәк.

Йөрәкләр уртак дулкында типкәч,

Тагын нәрсә кирәк?..


**ЯКИ, ЯКИ ...**

Намуссыз кеше саф күңеллене

Риялыга саный,

Кирәк тапса, яңагына ямый,

Йә башмагын ялый...


**ИШЕТМӘСӘҢ ИШЕТ**

«Ирем өчен җаным тыныч минем,

Ул бит бик уңышлы өйләнде.

Мин тыңлаучан,

һәм үземчә эшлим», –

Дип, күршем хатыны сөйләнде...

* * *

Чак кына салдыммы, ул үз итми,

Аек чакта минем ис китми,

Күптән юл чатында торабыз,

Алмаш-тилмәш авыз ерабыз...


**КҮРСӘТМӘ**

Түрәләр җыены. Дәве сөйли:

«Чукракларыгыз да ишетсен:

Шундый итеп алдыйк без халыкны,

Үзен бәхетле дип хис итсен!»

**АЕРМА**

Яшьлекнең киләчәге бар,

Ә картлыкның – үткәне,

Яшьлек – тормыш яшеллеге,

Картлык – шуның бүкәне.


Яшьлек киләчәге картлык,

Төптән уйлап карасаң

Картлыкның үткәне – яшьлек, –

Исәп тигез ләбаса?

Картлык сагына яшьлеген,

Яшьлек тоймый картлыкны.

Картлыкны иярли сагыш,

Яшьлек каулый шатлыкны.

**ТЕЛЧЕ ГАМЕ**

«Дуслык» дип атала пычкы,

«Дуслык» дип атала сыр,

Киреләй укыйм да аңлыйм:

Аңа сыйган «суд» һәм «кыл».


«Дуслык»ның асыл мәгънәсен

Телим дөрес аңларга.

Шул хакта баш ватып ятам

Сызылып аткан таңнарда...


**СӘБӘП**

– Төне буе йоклый алмадым, дип,

нык зарланды хатын.

– Намус борчыганда мин дә шулай,

дип аны юаттым.

* * *

Күңел байый, дип кылтайма,

Килә бер көн – ул бөлә.

Бәхет тә әүвәл елмая,

Аннан шаркылдап көлә...

* * *

Кем очраса, шуңа елмаеп уз,

Бозык тешләреңне яматсаң,

Пенсиягә чыккач, озак торма,

Әгәр ватаныңны яратсаң...

* * *

Танышканда канат куйды яры,

Купты давыл, күккә ашты күңел.

Өйләнешкәч мөгез куйды – тагы,

Һәм ул шуннан бирле мүкләк түгел.

* * *

Кыш җиттеме, язны көттек,

Җәй җиттеме – көзне,

Көзен кыш, дип өзгәләндек, –

Аңламассың безне...


һәрбер фасыл әүвәл асыл,

Аннан уңа яме.

Сырлануларың төкәнә,

Сүнгәч гомер шәме...


Следите за самым важным и интересным в Telegram-каналеТатмедиа

## Нет комментариев
Рөстәм Зарипов: Кеше беркайчан да ялгыз түгел, Күләгәсе һәрчак үзе белән...